Strome is altyd teenwoordig. Die ligging verander gedurig deur die jaar, maar die stroom teen die rotse is ALTYD daar. Die water lyk dieper en daar breek meeste van die tyd nie branders nie. Dis die gevaarlikste plek om te swem. Om te weet waar die regte plek is om veilig te swem is beter, indien nie belangriker, as om later te probeer om uit 'n stroom te ontsnap. As die see ontstuimig is kan die agterste branders reusagtig wees. Iets wat jy nog nooit van so naby gesien of beleef het nie.
As daar nie 'n lewensredder en sy vlaggies op die strand is nie, kry 'n baken op land (duin, huis se dak, sambreel) in lyn waarmee jy kan swem. Kyk elke paar minute terug om te sien of jy steeds regoor jou baken swem en nie stadig in die rigting van een van die strome beweeg nie. As die vlaggies daar is kyk elke paar minute om, sodat jy tussen die vlaggies bly.
As jy na 'n paar van die videos gekyk het, sal jy dalk die strome van Kaap St Francis op die fotos hier onder kan sien.